## Zakon o sanitarnoj inspekciji

### NN 113/2008 (3.10.2008.), Zakon o sanitarnoj inspekciji

# HRVATSKI SABOR

**3285**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O SANITARNOJ INSPEKCIJI

Proglašavam Zakon o sanitarnoj inspekciji, kojega je Hrvatski sabor donio na
sjednici 19. rujna 2008. godine.

Klasa: 011-01/08-01/111
Urbroj: 71-05-03/01-08-2
Zagreb, 26. rujna 2008.

Predsjednik
Republike Hrvatske
**Stjepan Mesić**, v. r.

## ZAKON

### O SANITARNOJ INSPEKCIJI

I. OPĆE ODREDBE

Članak 1.

Ovim se Zakonom uređuju inspekcijski poslovi, ustrojstvo i način rada sanitarne
inspekcije.

Članak 2.

Sanitarna inspekcija obavlja poslove inspekcijskoga nadzora nad provedbom zakona
i drugih propisa kojima se utvrđuje zaštita zdravlja ljudi i to na području:
sprečavanja i suzbijanja zaraznih bolesti, proizvodnje i stavljanja na tržište
hrane, uključujući i genetski modificiranu hranu i novu hranu te genetski
modificirane organizme (u daljnjem tekstu: GMO), proizvodnje i stavljanja na
tržište predmeta opće uporabe, proizvodnje, stavljanja na tržište i uporabe
opasnih kemikalija, stavljanja na tržište i uporabe biocidnih pripravaka,
zaštite od buke i zaštite od ionizirajućeg i neionizirajućeg zračenja.
Inspekcijski nadzor iz stavka 1. ovoga članka obavlja se nad građevinama,
postrojenjima, prostorom, prostorijama, uređajima, opremom i osobama koje
obavljaju gospodarske djelatnosti i djelatnosti na području zdravstva, odgoja,
obrazovanja, socijalne skrbi, ugostiteljstva, turizma, obrta i usluga, športa i
rekreacije i prometa te na ostalim javnim mjestima.

Članak 3.

Ako je to određeno posebnim propisom sanitarna inspekcija obavlja poslove
inspekcijskoga nadzora i nad provedbom propisa na drugim područjima.
Sanitarna inspekcija obavlja poslove iz stavka 1. ovoga članka za potrebe
Ministarstva obrane i Ministarstva unutarnjih poslova sukladno posebnim
propisima.

II. PODRUČJE INSPEKCIJSKOGA NADZORA

Članak 4.

Poslove iz članka 2. ovoga Zakona sanitarna inspekcija obavlja u cilju i sa
svrhom zaštite javnozdravstvenog interesa.
Javnozdravstveni interes ostvaruje se provedbom mjera i postupaka koji su
usmjereni na zaštitu zdravlja populacije određenoga područja ili cijele države.

Članak 5.

Sanitarna inspekcija obavlja poslove inspekcijskoga nadzora nad pravnim i
fizičkim osobama koje obavljaju djelatnost iz članka 2. stavka 2. ovoga Zakona
te fizičkim osobama koje ugrožavaju javnozdravstveni interes.

Članak 6.

Sanitarna inspekcija na području sprečavanja i suzbijanja zaraznih bolesti
nadzire provedbu zakona i drugih propisa kojima se uređuju:
– provedba općih mjera za sprečavanje i suzbijanje zaraznih bolesti (osiguranje
zdravstvene ispravnosti hrane, osiguranje zdravstvene ispravnosti predmeta opće
uporabe, osiguranje zdravstvene ispravnosti vode za piće, kupališnih, bazenskih
voda, voda fontana i drugih voda od javnozdravstvenog interesa, osiguranje
sanitarno-tehničkih i higijenskih uvjeta na javnim mjestima, javnim zgradama,
prostorima, prostorijama i opremom pravnih i fizičkih osoba i sredstvima javnoga
prometa, osiguranje sanitarno-tehničkih uvjeta bazena, odvodnje voda i drugih
otpadnih tvari, obavljanje obvezne preventivne dezinfekcije, dezinsekcije i
deratizacije),
– provedba posebnih mjera za sprečavanje i suzbijanje zaraznih bolesti (rano
otkrivanje izvora zaraze i putova prenošenja zaraze, laboratorijsko ispitivanje
uzročnika zaraznih bolesti, odnosno epidemije zaraznih bolesti, prijavljivanje,
prijevoz, izolacija i liječenje oboljelih, obvezna protuepidemijska
dezinfekcija, dezinsekcija i deratizacija, zdravstveni nadzor nad kliconošama,
zaposlenim i drugim osobama, imunizacija, seroprofilaksa i kemoprofilaksa,
karantena),
– provedba ostalih mjera za sprečavanje i suzbijanje zaraznih bolesti (mjere u
slučaju epidemije ili elementarnih nesreća, prijenos, pogreb i iskopavanje
umrlih osoba, mjere za sprečavanje i suzbijanje bolničkih infekcija),
– obavljanje drugih poslova i provedba drugih mjera kada je to određeno posebnim
propisom.

Članak 7.

Sanitarna inspekcija na području proizvodnje i/ili stavljanja hrane na tržište
nadzire provedbu zakona i drugih propisa kojima se uređuje:
– zdravstvena ispravnost hrane u proizvodnji i/ili na tržištu,
– uvoz hrane radi prerade, dorade ili stavljanja na tržište,
– uvjeti higijene hrane, objekata, prostorija, postrojenja, uređaja, namještaja,
pribora, opreme i prijevoznih sredstava koji se koriste u proizvodnji i/ili
stavljanju hrane na tržište,
– zdravstveni i drugi uvjeti osoba koje na svojim radnim mjestima u proizvodnji
i/ili stavljanju na tržište dolaze u neposredan dodir s hranom,
– obavljanje i drugih poslova kada je to određeno posebnim propisom.
Inspekcijski nadzor u svrhu službene kontrole zdravstvene ispravnosti i higijene
hrane sanitarna inspekcija provodi sukladno odredbama ovoga Zakona i Zakona o
hrani.

Članak 8.

Sanitarna inspekcija na području proizvodnje i/ili stavljanja na tržište
predmeta opće uporabe nadzire provedbu zakona i drugih propisa kojima se
uređuje:
– zdravstvena ispravnost i sigurnost predmeta opće uporabe u proizvodnji i/ili
na tržištu,
– uvoz predmeta opće uporabe radi prerade, dorade i/ili stavljanja na tržište,
– sanitarno-tehnički i higijenski uvjeti objekata, prostorija, postrojenja,
uređaja, pribora i opreme koja se koristi u proizvodnji i/ili stavljanju na
tržište predmeta opće uporabe,
– ispunjavanje uvjeta stručne spreme osoba pod čijim se nadzorom obavlja
proizvodnja, uvoz, odnosno stavljanje na tržište određenih predmeta opće
uporabe,
– zdravstveni i drugi uvjeti osoba koje na svojim radnim mjestima u proizvodnji
i/ili stavljanju na tržište dolaze u neposredan dodir s predmetima opće uporabe,
– obavljanje i drugih poslova kada je to određeno posebnim propisima.

Članak 9.

Sanitarna inspekcija na području obavljanja proizvodnje, stavljanja na tržište i
uporabe opasnih kemikalija nadzire provedbu zakona i drugih propisa kojima se
uređuju:
– proizvodnja, stavljanje na tržište i/ili uporaba opasnih kemikalija,
– uvoz opasnih kemikalija radi prerade, dorade i/ili stavljanja na tržište,
– provjera kakvoće opasnih kemikalija,
– način vođenja dokumentacije,
– ispunjavanje uvjeta glede prostora, radnika i opreme,
– obavljanje i drugih poslova kada je to određeno posebnim propisima.

Članak 10.

Sanitarna inspekcija nadzire provedbu zakona i drugih propisa kojima se uređuje
stavljanje na tržište i uporaba biocidnih pripravaka.

Članak 11.

Sanitarna inspekcija na području zaštite od ionizirajućeg i neionizirajućeg
zračenja nadzire provedbu zakona i drugih propisa kojima se uređuje:
– korištenje izvora ionizirajućeg i neionizirajućeg zračenja,
– uvoz, izvoz, prijevoz i provoz izvora ionizirajućeg zračenja preko teritorija
Republike Hrvatske,
– uvoz izvora neionizirajućeg zračenja,
– provedba mjera zaštite od ionizirajućeg i neionizirajućeg zračenja,
– zbrinjavanje otpada ionizirajućeg zračenja,
– obavljanje i drugih poslova kada je to određeno posebnim propisima.

Članak 12.

Sanitarna inspekcija na području obavljanja inspekcijskoga nadzora nad GMO-om
nadzire provedbu zakona i drugih propisa kojima se uređuje:
– prekogranični prijenos GMO-a,
– proizvodi koji sadrže i/ili se sastoje ili potječu od GMO-a,
– ograničena uporaba GMO-a,
– stavljanje GMO-a i proizvoda koji sadrže i/ili se sastoje ili potječu od GMO-a
na tržište,
– rukovanje, prijevoz i pakiranje GMO-a,
– obavljanje i drugih poslova kada je to određeno posebnim propisima.
Inspekcijski nadzor nad GMO hranom i GMO-om sanitarna inspekcija provodi
sukladno odredbama ovoga Zakona, Zakona o hrani i Zakona o genetski
modificiranim organizmima.

Članak 13.

Sanitarna inspekcija na područjima inspekcijskog nadzora utvrđenim ovim Zakonom
utvrđuje, za građevine određene pravilnikom iz članka 46. stavka 4. ovoga
Zakona, posebne sanitarno-tehničke uvjete te posebne uvjete zaštite od buke u
postupku izdavanja lokacijske dozvole i rješenja o uvjetima gradnje, te
ispunjavanje tih uvjeta, odnosno uvjeta propisanih posebnim zakonom koji uređuje
zaštitu zdravlja ljudi u postupku izdavanja građevinske i uporabne dozvole.
Sanitarna inspekcija na području obavljanja inspekcijskog nadzora nad zaštitom
od buke nadzire provedbu zakona i drugih propisa kojima se uređuju mjere za
zaštitu od buke u svrhu zaštite zdravlja ljudi.
Sanitarna inspekcija na području iz stavka 2. ovoga članka obavlja i nadzor nad
pravnim osobama ovlaštenim za stručne poslove zaštite od buke te obavlja i druge
poslove kada je to određeno posebnim propisima.

III. USTROJSTVO

Članak 14.

Poslove sanitarne inspekcije obavlja Uprava za sanitarnu inspekciju ministarstva
nadležnog za zdravstvo (u daljnjem tekstu: Uprava).
Sanitarnom inspekcijom Republike Hrvatske upravlja ravnatelj Uprave.
Ravnatelj Uprave jest glavni sanitarni inspektor Republike Hrvatske (u daljnjem
tekstu: glavni inspektor).
Glavni inspektor odgovoran je za zakonitost i ispravnost rada sanitarne
inspekcije.
Glavni inspektor daje naloge i upute koje su obvezujuće za sve zaposlene u
sanitarnoj inspekciji.
Glavni inspektor ima zamjenika (u daljnjem tekstu: zamjenik glavnog inspektora).
Zamjenika glavnog inspektora, na prijedlog glavnog inspektora, imenuje ministar
nadležan za zdravstvo (u daljnjem tekstu: ministar). Zamjenik glavnog inspektora
za svoj rad odgovoran je glavnom inspektoru.
Poslove inspekcijskoga nadzora obavljaju ovlaštene osobe sanitarne inspekcije:
glavni inspektor, zamjenik glavnog inspektora, viši državni sanitarni
inspektori, državni sanitarni inspektori, viši sanitarni inspektori i sanitarni
inspektori.
Poslove inspekcijskoga nadzora u prvom stupnju obavljaju sanitarni inspektori i
viši sanitarni inspektori područnih jedinica Uprave, a u drugom stupnju državni
sanitarni inspektori i viši državni sanitarni inspektori Uprave.

Članak 15.

Poslove sanitarnog inspektora i državnoga sanitarnog inspektora može obavljati
osoba koja je završila sveučilišni diplomski studij ili specijalistički
diplomski stručni studij: medicine, sanitarnog inženjerstva, biokemijskog
inženjerstva, prehrambenog inženjerstva, bioprocesnog inženjerstva, kemijskog
inženjerstva i tehnologije, inženjerske biologije, arhitekture, građevinarstva,
inženjerske fizike, strojarstva ili elektrotehnike i računarstva te diplomirani
profesori biologije odnosno magistri biologije, s najmanje dvanaest mjeseci
radnog iskustva u struci i položenim državnim stručnim ispitom.
Poslove višega državnoga sanitarnog inspektora i višega sanitarnog inspektora
može obavljati osoba koja ispunjava uvjete iz stavka 1. ovoga članka te ima 5
godina radnog iskustva u struci.

Članak 16.

Državni sanitarni inspektor i viši državni sanitarni inspektor na graničnom
prijelazu obavlja inspekcijski nadzor nad:
– osobama, njihovim stvarima i prijevoznim sredstvima u prometu preko državne
granice, a u cilju zaštite zdravlja ljudi od unošenja i širenja zaraznih
bolesti,
– zdravstvenom ispravnošću i higijenom hrane, kakvoćom hrane, predmetima opće
uporabe te sirovinama za proizvodnju hrane i predmeta opće uporabe u prometu
preko državne granice, uključujući i GMO,
– uvozom kemikalija, biocidnih pripravaka i radioaktivnih tvari, uključujući i
izvore ionizirajućeg zračenja, kao i nad prijevozom i provozom kemikalija i
radioaktivnih tvari uključujući i izvore ionizirajućeg zračenja, preko državne
granice,
– prijenosom umrlih osoba u Republiku Hrvatsku, odnosno provozom umrlih osoba
preko teritorija Republike Hrvatske, kao i u slučajevima prijenosa, odnosno
provoza dijelova tijela umrlih osoba radi presađivanja u svrhu liječenja.
Granične prijelaze na kojima se obavlja inspekcijski nadzor iz stavka 1. ovoga
članka propisat će uredbom Vlada Republike Hrvatske na prijedlog ministra.

Članak 17.

Uprava obavlja i sljedeće poslove:
– prati i usklađuje rad sanitarnih inspektora u područnim jedinicama Uprave te
provodi nadzor nad njihovim radom,
– brine o unapređenju rada i stručnom osposobljavanju i usavršavanju sanitarnih
inspektora,
– osigurava jedinstveno postupanje u obavljanju inspekcijskoga nadzora kao i
jedinstvenu provedbu zakona i drugih propisa iz nadležnosti sanitarne
inspekcije,
– prati stanje na područjima koja su pod nadzorom sanitarnih inspektora te
predlaže donošenje, izmjenu i/ili dopunu propisa iz nadležnosti sanitarnih
inspektora,
– vodi središnji informacijski sustav sanitarne inspekcije (SISSI), koji
predstavlja objedinjeni sustav upisnika, registara i računalnih programa koji se
vode u svrhu zaštite zdravlja ljudi, a čija je zadaća osigurati učinkovit
pristup informacijama i biti potpora pravodobnom donošenju odluka te učinkovitom
upravljanju u svim segmentima sanitarne inspekcije.
Uvjete, sadržaj i način vođenja središnjega informacijskog sustava sanitarne
inspekcije (SISSI) pravilnikom propisuje ministar.
Sredstva za uspostavu i održavanje središnjega informacijskog sustava sanitarne
inspekcije osiguravaju se u državnom proračunu Republike Hrvatske.

Članak 18.

Ministarstvo nadležno za zdravstvo (u daljnjem tekstu: ministarstvo) obvezno je
osigurati najmanje jednog inspektora na 15.000 stanovnika, vodeći pri tome
računa o broju i rizičnosti objekata pod nadzorom, odnosno o povećanju opsega
poslova iz područja inspekcijskog nadzora, osobito tijekom turističke sezone na
području pojedinih područnih jedinica, u kojem slučaju kao i u slučajevima
drugih posebnih okolnosti, ministar može odrediti da inspekcijske poslove
obavlja drugi inspektor ministarstva.

Članak 19.

Inspekcijski poslovi smatraju se poslovima s posebnim uvjetima rada.

IV. PRAVA, OBVEZE I OVLASTI SANITARNOG INSPEKTORA

Članak 20.

U obavljanju inspekcijskog nadzora sanitarni inspektor je ovlašten pregledati
sve radne i pomoćne prostorije i prostore, dokumentaciju, propisane evidencije,
opremu, osobe, predmete rada i poslovanja koji su podvrgnuti sanitarnom nadzoru,
uzimati izjave odgovornih osoba i iskaze svjedoka, obavljati uzorkovanja, a po
potrebi koristiti i usluge istaknutih stručnjaka i pravnih osoba.

Članak 21.

Sanitarni inspektor obavlja inspekcijski nadzor bez prethodne najave, ali je
prije početka obavljanja nadzora obvezan o svojoj nazočnosti obavijestiti
odgovornu osobu nadzirane pravne osobe i fizičku osobu, ako je dostupna.
Iznimno od stavka 1. ovoga članka, kada se provode revizije u skladu s odredbama
Zakona o hrani, potrebno je prethodno obavijestiti subjekt u poslovanju s
hranom.
U slučaju odsutnosti osoba iz stavka 1. ovoga članka sanitarni inspektor je
obvezan o svojoj nazočnosti obavijestiti radnika koji je zatečen kod nadzirane
pravne ili fizičke osobe, odnosno člana obitelji.
Sanitarni inspektor je ovlašten u postupku nadzora zatražiti i pregledati
isprave na temelju kojih utvrđuje identitet osobe (osobna iskaznica, putovnica i
sl.), a osobe koje podliježu nadzoru obvezne su na zahtjev sanitarnog inspektora
dati mu takvu ispravu.
Ako sanitarni inspektor utvrdi ili postoji sumnja da se određena djelatnost, za
koju je zakonom propisano da se upisuje u upisnik ministarstva i/ili da se za
obavljanje iste prethodno mora pribaviti rješenje ministarstva, obavlja bez
rješenja, ili da se u stanu nalazi osoba oboljela od zarazne bolesti koja se ne
pridržava zakonom ili drugim propisom utvrđenih mjera zaštite pučanstva od
zaraznih bolesti, sanitarni inspektor će bez odgađanja zatražiti od nadležnoga
suda izdavanje pisanoga naloga, po hitnome postupku, za pretragu prostora u
kojem se djelatnost obavlja bez rješenja, odnosno stana te oduzimanje sredstava,
predmeta i dokumentacije koji služe obavljanju te djelatnosti, odnosno i
poduzimanje propisanih mjera. Nadležni sud će o tom zahtjevu riješiti u roku od
24 sata od primitka zahtjeva sanitarnog inspektora.

Članak 22.

O obavljenom inspekcijskome nadzoru sanitarni inspektor obvezan je sastaviti
zapisnik.
Jedan primjerak zapisnika obvezno se uručuje stranci kod koje je izvršen
inspekcijski nadzor.
O obavljenim nadzorima sanitarni inspektor obvezan je voditi evidenciju.

Članak 23.

Nadzirane pravne i fizičke osobe obvezne su sanitarnom inspektoru omogućiti
nesmetano obavljanje inspekcijskoga nadzora.
Pravne i fizičke osobe iz stavka 1. ovoga članka obvezne su na zahtjev
sanitarnog inspektora, u roku koji on odredi, dostaviti podatke te poslovnu
dokumentaciju potrebnu za obavljanje inspekcijskoga nadzora i eventualno daljnje
vođenje postupka.
Pravne i fizičke osobe iz stavka 1. ovoga članka obvezne su na zahtjev
sanitarnoga inspektora privremeno obustaviti poslovanje nadziranog objekta za
vrijeme inspekcijskoga nadzora ako sanitarni inspektor ne bi mogao na drugi
način obaviti nadzor, odnosno utvrditi činjenično stanje.

Članak 24.

Ako sanitarni inspektor tijekom obavljanja inspekcijskog nadzora utvrdi povredu
propisa iz djelokruga drugog tijela državne uprave, obvezan je o tome bez odgode
izvijestiti nadležno tijelo.

Članak 25.

Sanitarni inspektor pokreće postupak po službenoj dužnosti kad utvrdi ili sazna
da, s obzirom na postojeće činjenično stanje, treba radi zaštite
javnozdravstvenog interesa pokrenuti upravni postupak, pri čemu je obvezan uzeti
u obzir eventualne predstavke.
Sanitarni inspektor je obvezan razmotriti predstavku pravne ili fizičke osobe
koja se odnosi na nadzor iz njegove nadležnosti i o poduzetim radnjama i mjerama
pisano obavijestiti podnositelja.
Podaci o podnositelju predstavke iz stavka 2. ovoga članka smatraju se tajnim
podacima.

Članak 26.

Ako se tijekom inspekcijskoga nadzora utvrdi da nema opravdanog razloga za
daljnje vođenje postupka izvođenjem dokaza putem vještačenja, a podnositelj
predstavke isto zahtijeva, postupak se nadalje vodi po zahtjevu stranke.
Ako rezultat vještačenja bude nepovoljan za stranku na čiji se zahtjev vodi
postupak, troškove vještačenja snosi stranka.
U slučaju iz stavka 1. ovoga članka sanitarni inspektor zatražit će od stranke
da unaprijed položi novčani iznos za troškove vještačenja.

Članak 27.

Sanitarni inspektor je ovlašten privremeno oduzeti predmete kojima je učinjen
prekršaj ili kazneno djelo.
Pravnoj ili fizičkoj osobi, od koje su predmeti oduzeti, izdaje se potvrda s
točno naznačenim oduzetim predmetima po vrsti i količini.
Sanitarni inspektor obvezan je u roku od osam dana od izvršenoga privremenog
oduzimanja predmeta podnijeti optužni prijedlog radi pokretanja prekršajnog
postupka i nadležnom sudu predati privremeno oduzete predmete, ako posebnim
propisom nije drukčije određeno.
S privremeno oduzetim predmetima, do predaje nadležnom sudu, sanitarni inspektor
ne može raspolagati (uništiti, prodati, darovati i sl.), osim ako posebnim
propisom nije drukčije određeno.

Članak 28.

Ako je u postupku inspekcijskog nadzora potrebno utvrditi odgovaraju li
nadzirani proizvodi uvjetima propisanim zakonom ili drugim propisom, inspektor
uzima uzorke u proizvodnji i/ili na tržištu, te ih zapečaćene i propisno
označene dostavlja ovlaštenoj pravnoj osobi na ispitivanje.
Rezultat analize je mjerodavan ako posebnim propisom nije drukčije određeno.
Pravne i fizičke osobe obvezne su besplatno staviti na raspolaganje potrebne
količine proizvoda za ispitivanje ispravnosti.
Sredstva za provedbu analiza iz stavka 2. ovoga članka osiguravaju se u državnom
proračunu Republike Hrvatske.

Članak 29.

Način, količine i metode uzimanja uzoraka, kao i troškovi njihovog uzimanja i
ispitivanja određuju se posebnim propisima koje donosi ministar.

Članak 30.

Ako sanitarni inspektor u obavljanju inspekcijskoga nadzora utvrdi da je
povrijeđen zakon ili drugi propis, obvezan je rješenjem narediti otklanjanje
utvrđene nepravilnosti određujući rok u kojem se nepravilnost mora otkloniti,
ako je isto moguće postići uz redovito obavljanje djelatnosti.
U obavljanju inspekcijskog nadzora sanitarni inspektor rješenjem u slučaju
povrede zakona ili drugog propisa izriče mjeru zabrane uporabe radnih i pomoćnih
prostorija, odnosno prostora, postrojenja, uređaja i opreme za obavljanje
djelatnosti, kao i zabranu rada osoba ako nisu ispunjeni svi propisani uvjeti.
Ako je ovim Zakonom ili drugim propisom određeno da se za utvrđenu nepravilnost
primjenjuje upravna mjera, inspektor je dužan rješenjem izreći tu mjeru.

Članak 31.

U provedbi inspekcijskoga nadzora inspektor je ovlašten nadziranoj pravnoj ili
fizičkoj osobi, dok ne otkloni utvrđene nedostatke, usmenim rješenjem privremeno
zabraniti uporabu radnih i pomoćnih prostorija, odnosno prostora, postrojenja,
uređaja, pribora i opreme za obavljanje djelatnosti, kao i rad osoba i odmah
pristupiti izvršenju rješenja sukladno odredbi članka 33. stavka 1. ovoga
Zakona, bez donošenja posebnoga akta o dozvoli izvršenja rješenja u sljedećim
slučajevima:
1. kada postoji opasnost ili sumnja na opasnost za zdravlje ili život ljudi koja
zahtijeva da se određena mjera osiguranja poduzme odmah, bez odgađanja,
2. kada postoji opasnost ili sumnja na opasnost od prikrivanja, zamjene ili
uništenja dokaza, ako se mjera osiguranja ne poduzme odmah,
3. neispunjavanja propisanih sanitarno-tehničkih i higijenskih uvjeta, a koji se
ne mogu ispuniti uz redovito obavljanje djelatnosti,
4. neosiguravanja zdravstveno ispravne vode za piće te zdravstveno ispravnih
kupališnih, bazenskih voda, voda fontana i drugih voda od javnozdravstvenog
interesa,
5. neosiguravanja higijenske dispozicije otpadnih voda objekata pod nadzorom
sanitarnih inspektora,
6. grubih propusta u tehnološkom procesu koji dovode do ugrožavanja zdravstvene
ispravnosti hrane i predmeta opće uporabe,
7. nepoštivanja higijenskih pravila u svim radnim i pomoćnim prostorijama
građevina, uključujući uređaje, opremu, pribor i zaposleno osoblje koji dovode
do neposrednog ugrožavanja zdravstvene ispravnosti hrane i predmeta opće
uporabe,
8. kada se na temelju, od strane liječnika, utvrđenoga činjeničnog stanja o
pojavi trovanja hranom, odnosno alimentarne intoksikacije i/ili utvrđenog stanja
u objektu sumnja da je izvor oboljenja u tom objektu,
9. zbog neispunjenja propisanih uvjeta za zaštitu od buke ili prekoračenja
razine buke veće od 5 dB(A).
U provedbi inspekcijskog nadzora nad djelatnostima za koje je zakonom propisano
da se upisuju u upisnik ministarstva i/ili da se za obavljanje istih prethodno
mora pribaviti rješenje ministarstva, inspektor je ovlašten nadziranoj pravnoj
ili fizičkoj osobi, dok ne otkloni nedostatke, usmenim rješenjem privremeno
zabraniti obavljanje te djelatnosti i odmah pristupiti izvršenju rješenja,
sukladno odredbi članka 33. stavka 1. ovoga Zakona, bez donošenja posebnoga akta
o dozvoli izvršenja rješenja u sljedećim slučajevima:
1. ako se djelatnost obavlja bez upisa u propisani upisnik ministarstva,
2. ako se djelatnost obavlja bez rješenja ministra.
Na zahtjev stranke pisani otpravak izrečenoga usmenog rješenja izdat će se u
roku od osam dana od dana donošenja usmenog rješenja.

Članak 32.

Protiv prvostupanjskog rješenja koje je donio sanitarni inspektor i viši
inspektor u područnim jedinicama Uprave, može se izjaviti žalba Upravi.
Ako sanitarni inspektor iz stavka 1. ovoga članka nije povodom žalbe novim
rješenjem izmijenio prvostupanjsko rješenje koje se žalbom pobija, obvezan je
bez odgađanja, a najkasnije u roku od 15 dana od primitka, žalbu proslijediti na
rješavanje Upravi.
Protiv prvostupanjskog rješenja koje je donio državni sanitarni inspektor i viši
državni sanitarni inspektor Uprave nije dopuštena žalba, već se protiv toga
rješenja može pokrenuti upravni spor.

Članak 33.

Izvršno rješenje sanitarnog inspektora kojem je predmet nenovčana obveza i koje
se prema naravi obveze može izvršiti neposrednom prinudom, izvršit će se
pečaćenjem prostorija, postrojenja, uređaja i druge opreme ili na drugi pogodan
način, bez prethodne primjene prisilnih mjera određenih Zakonom o općem upravnom
postupku.
Ako se rješenje ne može izvršiti sukladno stavku 1. ovoga članka, sanitarni
inspektor će prinuditi izvršenika na ispunjenje obveze novčanim kaznama.
Novčana kazna koja se na temelju stavka 2. ovoga članka izriče prvi put, izriče
se u iznosu od 10.000,00 kuna za nadziranu pravnu, a u iznosu od 5.000,00 kuna
za nadziranu fizičku osobu.
Svaka kasnija novčana kazna izriče se u istom iznosu.
Ako pravna i/ili fizička osoba ne plati izrečenu kaznu u ostavljenome roku, ista
će se naplatiti putem nadležne porezne uprave Ministarstva financija.

Članak 34.

Ako se naređena mjera sastoji u izvršenju radnje, a pravna ili fizička osoba
koja je obvezna izvršiti tu radnju istu propusti izvršiti u određenom roku i na
određeni način, nadležni sanitarni inspektor može ovu radnju izvršiti neposredno
ili putem drugih tijela i osoba.
Troškove izvršenja naređene mjere iz stavka 1. ovoga članka snosi pravna ili
fizička osoba koja je bila obvezna izvršiti ovu mjeru.
Sanitarni inspektor može od pravne ili fizičke osobe iz stavka 1. ovoga članka
zatražiti da unaprijed položi novčani iznos za troškove izvršenja rješenja iz
stavka 2. ovoga članka.
Sredstva za osiguranje troškova izvršenja putem treće osobe osiguravaju se u
državnom proračunu Republike Hrvatske.
Ako se sanitarnog inspektora ometa ili postoji opravdana sumnja da bi moglo doći
do ometanja u postupku izvršenja rješenja, isti može zatražiti pomoć nadležnoga
tijela za unutarnje poslove.

Članak 35.

Ako sanitarni inspektor utvrdi da je povredom propisa učinjen prekršaj obvezan
je s utvrđenim činjenicama odlučnim za poduzimanje mjera, podnijeti optužni
prijedlog radi pokretanja prekršajnog postupka.
Sud kojemu je podnesen optužni prijedlog, sukladno stavku 1. ovoga članka,
obvezan je o ishodu postupka obavijestiti podnositelja optužnog prijedloga.

Članak 36.

Na postupak sanitarnog inspektora primjenjuju se odredbe Zakona o općem upravnom
postupku, ako ovim Zakonom pojedina pitanja nisu drukčije uređena.

Članak 37.

Sanitarni inspektor je u obavljanju inspekcijskoga nadzora samostalan te vodi
postupak, donosi upravne akte i poduzima mjere u okviru prava, obveza i ovlasti
utvrđenih ovim Zakonom i/ili drugim propisima.
Uprava utvrđuje godišnji okvirni program rada, najmanji broj i strukturu
obavljanja nadzora nad primjenom propisa iz djelokruga rada sanitarnog
inspektora i nadzire njihovu provedbu.

Članak 38.

O obavljenim inspekcijskim nadzorima i poduzetim mjerama sanitarni inspektor
sastavlja tromjesečna izvješća i dostavlja ih Upravi.
Izvješće o provedbi godišnjega okvirnog programa rada sanitarni inspektor
dostavlja Upravi najkasnije do 1. veljače tekuće godine za prethodnu godinu.

Članak 39.

Sanitarni inspektor ima službenu iskaznicu i značku kojima dokazuje službeno
svojstvo, identitet i ovlasti.
Oblik i sadržaj obrasca službene iskaznice i oblik i sadržaj značke, kao i
vođenje upisnika o izdanim službenim iskaznicama i značkama pravilnikom
propisuje ministar.
Sanitarni inspektori koji obavljaju inspekcijske poslove na graničnim
prijelazima obvezni su nositi službenu odjeću.
Pravilnik o posebnoj radnoj odjeći iz stavka 3. ovoga članka donosi ministar.

V. KAZNENE ODREDBE

Članak 40.

Novčanom kaznom u iznosu od 50.000,00 do 100.000,00 kuna kaznit će se za
prekršaj pravna osoba:
1. ako inspektoru ne omogući obavljanje nadzora prema odredbama ovoga Zakona ili
mu na bilo koji drugi način onemogući pregled ili ne osigura uvjete za neometan
rad ili mu ne dostavi ili ne pripremi podatke, obavijesti i materijale u
određenom roku ili mu dostavi ili pripremi netočne i nepotpune podatke,
obavijesti i materijale (članak 20., članak 21. i članak 23.),
2. ako ne dopusti inspektoru oduzimanje predmeta kojim je učinjen prekršaj
(članak 27.),
3. ako ne dopusti inspektoru uzimanje uzoraka (članak 28.),
4. ako ne izvrši rješenje kojim je naređeno izvršenje radnje ili rješenja kojim
je izrečena mjera (članak 30. i članak 31.).
Za prekršaj iz stavka 1. ovoga članka kaznit će se i odgovorna osoba u pravnoj
osobi novčanom kaznom u iznosu od 5.000,00 do 10.000,00 kuna.
Za prekršaj iz stavka 1. točke 1. do 4. ovoga članka kaznit će se fizička osoba
novčanom kaznom u iznosu od 5.000,00 do 10.000,00 kuna.

Članak 41.

Za prekršaje iz članka 40. ovoga Zakona počinjene drugi put u roku od šest
mjeseci uz novčanu kaznu izreći će se i zaštitna mjera zabrane obavljanja
djelatnosti u trajanju od tri mjeseca, a za prekršaje počinjene treći put u roku
od jedne godine uz novčanu kaznu izreći će se i zaštitna mjera zabrane
obavljanja djelatnosti od šest mjeseci.
Smatra se da su prekršaji iz stavka 1. ovoga članka počinjeni drugi put, odnosno
treći put, ako su počinjeni u roku od tri godine od pravomoćnosti posljednjeg
rješenja o prekršaju.

Članak 42.

Novčanom kaznom u iznosu od 1.000,00 kuna sanitarni inspektor kaznit će za
prekršaj na mjestu izvršenja prekršaja odgovornu osobu u pravnoj osobi, odnosno
fizičku osobu – korisnika objekta iz kojeg se otpadne vode odvode u septičku ili
sabirnu jamu:
– ako sabirnu jamu ili nefermentirani sadržaj septičke jame prazni po svom
zemljištu, zemljištu drugog korisnika ili pak na javnu, prometnu ili zelenu
površinu,
– ako nema dokaz (račun) ovlaštene pravne ili fizičke osobe o redovitom
pražnjenju sabirne jame,
– kada se otpadne vode ispuštaju iz sabirne jame preko poklopca ili namjerno
ostavljenog otvora na sabirnoj jami,
– kada se otpadne vode ispuštaju u kopnene vode ili u more.
Novčanom kaznom u iznosu od 1.000,00 kuna sanitarni inspektor kaznit će za
prekršaj na mjestu izvršenja prekršaja odgovornu osobu u pravnoj osobi i fizičku
osobu za nepoštivanje higijenskih uvjeta proizvodnje i/ili stavljanja na tržište
hrane kao i predmeta opće uporabe te za nepoštivanje drugih uvjeta i obveza
utvrđenih propisima iz drugih područja nadzora sanitarnog inspektora.
O naplaćenoj novčanoj kazni iz stavka 1. i 2. ovoga članka sanitarni inspektor
obvezan je izdati potvrdu.
Ako osoba kažnjena za prekršaj iz stavka 1. i 2. ovoga članka ponovno počini
istovjetni prekršaj, kaznit će se na mjestu izvršenja prekršaja novčanom kaznom
od 3.000,00 kuna.

VI. PRIJELAZNE I ZAVRŠNE ODREDBE

Članak 43.

Državni službenici zatečeni na poslovima inspekcijskoga nadzora u uredima
državne uprave u županijama i Gradskoga ureda Grada Zagreba nadležnog za
zdravstvo preuzimaju se u ministarstvo danom stupanja na snagu ovoga Zakona i
nastavljaju obavljati poslove prema odredbama ovoga Zakona i drugih propisa.
Sanitarni inspektori preuzeti u ministarstvo koji ne ispunjavaju uvjet visoke
stručne spreme prema ovome Zakonu nastavljaju obavljati poslove sanitarnog
inspektora.

Članak 44.

Vlada Republike Hrvatske će u roku od 30 dana od dana stupanja na snagu ovoga
Zakona uskladiti Uredbu o unutarnjem ustrojstvu ministarstva s odredbama ovoga
Zakona.
Ministar je obvezan uskladiti Pravilnik o unutarnjem redu ministarstva s
odredbama ovoga Zakona i Uredbe iz stavka 1. ovoga članka u roku od 30 dana od
dana stupanja na snagu Uredbe.
Rješenja o raspoređivanju preuzetih službenika na radna mjesta ministar će
donijeti u roku od 30 dana od dana stupanja na snagu Pravilnika iz stavka 2.
ovoga članka.
Na radno mjesto višega sanitarnog inspektora ne može se rasporediti državni
službenik koji ima višu stručnu spremu, a koji je prije preuzimanja sukladno
posebnim propisima raspoređen na radno mjesto sanitarnog inspektora.
U radno iskustvo sukladno članku 15. stavku 2. ovoga Zakona uračunava se i radno
iskustvo ostvareno na poslovima sanitarnog inspektora prije stupanja na snagu
ovoga Zakona.
Na radnopravni položaj preuzetih službenika, koji nakon stupanja na snagu
Pravilnika iz stavka 2. ovoga članka ne budu raspoređeni na radna mjesta,
primjenjuju se propisi koji se odnose na državne službenike u slučaju ukidanja
tijela državne uprave.

Članak 45.

Danom stupanja na snagu ovoga Zakona ministarstvo preuzima na korištenje
poslovne prostorije i opremu koju su do dana stupanja na snagu ovoga Zakona, u
obavljanju poslova koje prema ovome Zakonu obavljaju sanitarni inspektori,
koristili državni službenici koji su na dan stupanja na snagu ovoga Zakona
zatečeni na poslovima inspekcijskoga nadzora u uredima državne uprave u
županijama, te preuzima financijska sredstva iz proračuna Središnjeg državnog
ureda za upravu namijenjena za rad državnih službenika koji se preuzimaju iz
ureda državne uprave u županijama.

Članak 46.

Vlada Republike Hrvatske će u roku od 6 mjeseci od dana stupanja na snagu ovoga
Zakona donijeti Uredbu o graničnim prijelazima na kojima se obavlja inspekcijski
nadzor.
Pravilnike za čije je donošenje ovlašten ovim Zakonom ministar će donijeti u
roku od šest mjeseci od dana stupanja na snagu ovoga Zakona.
Pravilnike iz stavka 2. ovoga članka kojima se uređuju pitanja kojima se utječe
na ispunjavanje bitnih zahtjeva za građevinu utvrđenih posebnim zakonom ili se
na drugi način postavljaju uvjeti za gradnju ili održavanje građevina ministar
će donijeti uz prethodnu suglasnost ministra nadležnog za graditeljstvo.
U roku iz stavka 2. ovoga članka ministar će, uz prethodnu suglasnost ministra
nadležnog za graditeljstvo, donijeti i pravilnik o građevinama za koje sanitarni
inspektor na područjima sanitarnog nadzora utvrđenih ovim Zakonom utvrđuje
posebne sanitarno-tehničke uvjete te posebne uvjete zaštite od buke u postupku
izdavanja lokacijske dozvole i rješenja o uvjetima gradnje, odnosno ispunjavanje
tih uvjeta i uvjeta propisanih posebnim zakonom koji uređuje zaštitu zdravlja
ljudi u postupku izdavanja građevinske i uporabne dozvole.
U roku iz stavka 2. ovoga članka ministar će, uz prethodnu suglasnost ministra
nadležnog za unutarnje poslove, odnosno ministra nadležnog za poslove obrane,
donijeti pravilnike kojima će se urediti obavljanje poslova sanitarne inspekcije
u Ministarstvu unutarnjih poslova, odnosno Ministarstvu obrane.
U slučaju posebnih okolnosti, elementarnih nepogoda kao i pojave bitnih pitanja
za zaštitu javnozdravstvenog interesa, a koja se odnose na poslove inspekcijskog
nadzora ministar može odrediti i druge mjere i radnje te donijeti i druge
provedbene propise koji nisu utvrđeni ovim Zakonom.

Članak 47.

Do dana stupanja na snagu pravilnika iz članka 46. stavka 2., 3., 4. i 5. ovoga
Zakona ostaju na snazi pravilnici:
1. Pravilnik o sadržaju i načinu davanja potvrde o usklađenosti glavnog projekta
sa sanitarno-tehničkim uvjetima gradnje i vrstama građevina koje podliježu
sanitarnom nadzoru (»Narodne novine«, br. 93/99.),
2. Pravilnik o iskaznici i znački sanitarnog inspektora (»Narodne novine«, br.
106/99., 114/99.- ispravak, 107/00., 93/02. i 87/03.),
3. Pravilnik o građevinama koje podliježu sanitarnom nadzoru te načinu
obavljanja sanitarnog nadzora tijekom gradnje (»Narodne novine«, br. 48/00.).

Članak 48.

Postupci započeti do dana stupanja na snagu ovoga Zakona po odredbama Zakona o
sanitarnoj inspekciji (»Narodne novine«, br. 27/99.) dovršit će se po odredbama
toga Zakona.

Članak 49.

Danom stupanja na snagu ovoga Zakona prestaje važiti Zakon o sanitarnoj
inspekciji (»Narodne novine«, br. 27/99.), Pravilnik o objektima koji po svojoj
veličini i namjeni ne predstavljaju opasnost po zdravlje ljudi i njihovu okolinu
(»Narodne novine«, br. 24/87.), Pravilnik o službenoj odjeći viših graničnih
sanitarnih inspektora i graničnih sanitarnih inspektora Ministarstva zdravstva
(»Narodne novine«, br. 80/90., 84/00. i 53/06.), Pravilnik o građevinama u
kojima sanitarni čvorovi podliježu sanitarnom nadzoru (»Narodne novine«, br.
79/99. i 140/02.) i Pravilnik o načinu vođenja i sadržaju očevidnika o
obavljenom sanitarnom nadzoru i poduzetim mjerama radi zaštite zdravlja ljudi te
sadržaju izvješća o radu sanitarne inspekcije (»Narodne novine«, br. 12/00.).

Članak 50.

Ovaj Zakon objavit će se u »Narodnim novinama«, a stupa na snagu 1. siječnja
2009.

Klasa: 540-01/08-01/01
Zagreb, 19. rujna 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Odluka, NN 113/2008-3285
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)